Kjærstrup
Kjærstrup, (1383 Kærstorp, af kær og -torp 'udflytterby'), Kærstrup, hovedgård (sædegård) på Lolland 9 km øst for Rødby. Gården er nævnt 1368 som tilhørende slægten Mule, ca. 1410-1617 slægten Gøye.
 Hovedbygningen, som er omgivet af voldgrave fra første halvdel af 1500-t., er i to etager over en høj kælder, opført 1765 i bindingsværk og skalmuret 1836. Den høje kælder dateres til ca. 1540; gårdfacadens tårn opførtes 1868 ved arkitekt Ove Petersen. I tiden op til 1. Verdenskrig opførtes avlsbygningerne og broen over den østlige voldgrav. En barokhave fra ca. 1765 blev renoveret omkring 1900.